**Adobe Flash Player** oli ohjelma, jota käytettiin Adobe Flash (SWF) -tiedostoja tukevien animaatioiden ja elokuvien katseluun. Adobe Flash Playerin oli alun perin kehittänyt Macromedia. Ohjelma sisälsi sekä multimedian luontiohjelman että Adobe Flash Playerin. Se käytti vektoreita, grafiikkaa ja kirjoituskieltä, jota kutsuttiin ActionScriptiksi.

Adobe Flash Player suunniteltiin alun perin näyttämään kaksiulotteista vektorianimaatiota, mutta sillä voi myös loppuaikoina luoda monipuolisia internetsovelluksia sekä suoratoistaa videota ja ääntä. Se minimoi tiedostokoon ja loi tiedostoja, jotka säästivät siirto- ja latausnopeutta.

Flash Player toimi monilla internet-selaimilla, kuten Internet Explorerilla, Mozilla Firefoxilla ja Operalla. Safarin versio 14 ei enää tukenut Flashia.

Adobe ilmoitti heinäkuussa 2017 lopettavansa Flash Playerin kehittämisen ja jakelun vuoden 2020 lopussa. Adobe on estänyt Flash-sisällön toistamisen Flash Playerilla 12. tammikuuta 2021 alkaen. Flashin lakkauttamisen jälkeen suuri osa 2000-luvun alkuvuosina tuotetuista interaktiivisista verkkosivuista ei enää toimi, tai niiden katseluun tarvitaan emuloivia ohjelmia. Useat pelisivustot ovat kuitenkin löytäneen soveltuvia ohjelmia esim. pelisisältöjen toistamiseen. Esimerkiksi TechPout-sivusto on vuoden 2023 alussa listannut 14 korvaavaa ohjelmistoa Adobe Flash Player-ohjelmalle.

Adoben kumppani Harman tarjoaa yritystukea Flash Playerille ainakin vuoden 2023 loppuun asti.

Flash on suljettu omisteinen ohjelmisto ja webin sanotaan tarvitsevan avoimia standardeja. HTML5 on avoin standardi, jonka kehitys on korvannut Flashin lisäksi myös Silverlightin (mm. Netflix).

Historia
--------

Aiemmat versiot (2–8) olivat nimeltään Macromedia Flash Player. Flash Player 2 julkaistiin vuonna 1997, ja se sisälsi rajoitetun äänen ja koostui lähinnä vektoreista ja liikkeestä. Flash Player 5:een (vuonna 2000) tuli mukaan ActionScript, mikä toi merkittävää edistystä. Kun Adobe Flash Player 7 (vuonna 2003) julkaistiin, kännykät pystyivät toistamaan Flash-sisältöä. Vuonna 2011 Adobe ilmoitti lopettavansa mobiili-Flashin kehittämisen.

Ongelmat ja kritiikki
---------------------

### Tietoturva-aukot

Adobe Flash Playerista on löytynyt monia vakavia tietoturva-aukkoja, ja suuren suosionsa takia se on myös hakkereiden suosiossa. Firefoxissa Flash-liitännäisen toiminta estettiin oletuksena heinäkuussa 2015 tietoturva-aukkojen vuoksi. Facebookin tietoturvapomo Alex Stamos totesi Twitterissä, että "Adoben on aika julkistaa Flashin kuolinpäivä".

### Yksityisyys internetissä ja tunnistamiselementit

Adobe Flash Player tarvitsee toimiakseen internetyhteyden, ja se on yhteydessä sivuihin, jotka sisältävät Flashin. Se sallii tiedostojen jäljittämisen (PIE ja Paikalliset jaetut objektit), jotka ovat säilössä kovalevyllä, ja se voi lähettää henkilökohtaista tietoa internetiin käyttäjän tietämättä. Näin tehdessään se rikkoo internetyksityisyyttä. Flash Playerissa on kuitenkin sen estämiseen asetuksia.

Katso myös
----------

* Adobe Flash

Lähteet
-------

1. ↑  Adobe - Flash Player Adobe Systems. Viitattu 9.12.2020. (englanniksi)
2. ↑  Release Notes Flash Player 32 AIR 32 Adobe Systems. Viitattu 9.12.2020. (englanniksi)
3. ↑  Safari 14 removes Flash, gets support for breach alerts, HTTP/3, and WebP  24.6.2020. ZDNet. Viitattu 9.12.2020. (englanniksi)
4. ↑  Flash & The Future of Interactive Content *theblog.adobe.com*.  25.7.2017. Adobe Blog.  Arkistoitu 2.12.2017. Viitattu 5.10.2019. (englanniksi)
5. ↑   Adobe: Adobe Flash Player End of Life *adobe.com*. Viitattu 10.1.2021. (englanniksi)
6. ↑  Pyyny, Petteri: Osa 2000-luvun tärkeimmistä uutisista on jo menetetty: Syynä Adobe Flash, esimerkkinä 9/11 -uutisointi *AfterDawn.com*.  13.9.2021. Viitattu 14.9.2021.
7. ↑  Chandra Mamnani: Top 14 Best Flash Player Alternatives in 2023 *techpout.com*.  9.1.2023. Viitattu 17.11.2023. (englanniksi)
8. ↑  The Future of Adobe AIR *blog.adobe.com*.  30.5.2019. Adobe Blog.  Arkistoitu 3.5.2018. Viitattu 10.1.2021. (englanniksi)
9. ↑  Adobe (Harmanin tukiohjelma Adobe Flash Playerille) *services.harman.com*. Viitattu 10.1.2021. (englanniksi)
10. 1 2  Brian Barrett: Flash. Must. Die. *wired.com*.  15.7.2015. Viitattu 31.12.2021. (englanniksi)
11. ↑  Adobe: Apple pääasiallinen syy mobiili-Flashin hylkäämiseen - Afterdawn  14.11.2011. Afterdawn. Viitattu 10.1.2021.
12. ↑  Storås, Niclas: Firefox alkaa estää Flashin oletuksena  14.7.2015. TiVi. Viitattu 14.7.2015.
13. ↑  Storås, Niclas: "Adoben on aika julkistaa Flashin kuolinpäivä"  14.7.2015. TiVi. Viitattu 14.7.2015.

Aiheesta muualla
----------------

* Adobe Flash Playerin tuen päättyminen (englanniksi)